Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 2 Pv 391/14/8811	Trebišov, 30.9.2014
EEČ : 2-69-530-2014

U Z N E S E N I E

Trestná vec:	obvinený XXXXX 
Prečin:	Krádež podľa 212 ods. 1, ods. 2 písm. f/, ods. 3 písm. b/ Tr. zákona Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
-	v presne nezistený deň v dňoch od 15.05.2014 do 03.06.2014 v poobedňajších hodinách vošiel pešo do obvodu železnice v Železničnej stanici XXXXX k stožiarom osvetlenia č. 17, 23, 24, 25, 26, 30, 34, 36, 37, 40 a 151, odskrutkoval kryty rozvodníc pomocou skrutkovača a vo vnútri rozvodníc kombinovanými kliešťami vystrihol a odcudzil celkovo 11 ks transformátorov, ktoré potom odpredal jemu neznámej osobe, ktorá mu dala za odcudzenú meď 25,- €, čím takto pre poškodenú organizáciu XXXXX XXXXX krádežou spôsobil škodu vo výške 679,80 € (bez DPH),
-	dňa 24.06.2014 vo večerných hodinách v presne nezistený čas vošiel do obvodu železnice v Železničnej stanici XXXXX ku koľajam vedúcim k terminálu kombinovanej dopravy, kde za pomoci pílky na železo a kladiva z koľají odcudzil medené vodivé prepojovacie laná a to 9 ks o dĺžke 1250 mm, 6 ks o dĺžke 850 mm a 7 ks o dĺžke 225 mm, tieto potom odpredal na druhý deň jemu neznámej osobe, ktorá mu dala za odcudzenú meď 30,- €, čím takto krádežou pre poškodenú organizáciu XXXXX spôsobil škodu vo výške 200,30 € (bez DPH) a následnou lustráciou v systéme IS USEP bolo zistené, že obv. ml. XXXXX bol za obdobný čin v predchádzajúcich 12 mesiacoch postihnutý sankciou - peňažným trestom vo výške 20,- €, a to rozhodnutím o priestupku XXXXX, ktoré nadobudlo právoplatnosť dňa 14.02.2014, ďalej bolo zistené na základe odpisu z registra trestov, že obvinený bol odsúdený za obdobný čin Okresným súdom Trebišov trestným rozkazom pod č. 1T 46/13 zo dňa 07.11.2013,

lebo je nepochybné, že skutok nespáchal obvinený

Odôvodnenie:
	Uznesením povereného príslušníka KR PZ, Odbor železničnej polície, Oddelenie železničnej polície Čierna nad Tisou pod sp. zn. KRP-109/Ž-ČT-KE-2014 z 03.06.2014 bolo začaté trestné stíhanie vo veci prečinu krádeže podľa § 212 ods. 1 Tr. zákona. Následne dňa 27.06.2014 bolo vznesené  obvinenie ml. XXXXX pre vyššie uvedený prečin. Taktiež uznesením KR PZ, Odbor železničnej polície, Oddelenie železničnej polície Čierna nad Tisou pod sp. zn. KRP-127/Ž-ČT-KE-2014 z 31.07.2014 bolo začaté trestné stíhanie a súčasne vznesené obvinenie ml. XXXXX pre prečin krádeže podľa § 212 ods. 2 písm. f/, ods. 3 písm. b/ Tr. zákona. Následne uznesením KR PZ, Odbor železničnej polície, Oddelenie železničnej polície Čierna nad Tisou pod sp. zn. KRP-109/Ž-ČT-KE-2014 z 14.08.2014 došlo k spojeniu oboch trestných vecí obv. ml. XXXXX. Uvedené skutky mali byť spáchané tak, ako je to uvedené vo výrokovej časti tohto uznesenia.

V priebehu skráteného vyšetrovania bola k veci vypočutá ako svedkyňa XXXXX na č. l. 36 trestného spisu, ktorá uviedla, že pracuje na železničnej polícii ako policajtka a v kritický deň vykonávala hliadkovú službu s XXXXX a XXXXX, pričom dostali informáciu, že došlo ku krádeži transformátorov zo skriniek stožiarov osvetlenia na Železničnej stanici XXXXX. Nakoľko majú prehľad o tom, kto vykonáva podobné krádeže v obci XXXXX, z toho dôvodu predviedli na vyťažovanie ml. XXXXX, ktorý sa im priznal, že spáchal krádež transformátorov a materiál mal odpredať neznámej osobe v obci XXXXX za 20,- €. Taktiež bol vypočutý ako svedok XXXXX na č. l. 37 trestného spisu, ktorý uviedol, že bol prítomný pri vyťažovaní ml. XXXXX, ktorý sa priznal ku krádeži a uviedol, že odcudzené veci odpredal.  

V priebehu trestného konania bol vypočutý obv. ml. XXXXX, ktorý uviedol, že on nespáchal žiadny prečin krádeže podľa § 212 ods. 1, ods. 2 písm. f/, ods. 3 písm. b/ Tr. zákona, pričom sa priznal a zápisnicu o operatívnom výsluchu podpísal policajtom z toho dôvodu, že sa ich bál a taktiež ho policajti ubezpečovali, že z toho nebude mať žiadny problém.  

Je potrebné konštatovať, že v priebehu skráteného vyšetrovania poverený príslušník nevyprodukoval žiadne iné dôkazy na usvedčenie obv. ml. XXXXX, že spáchal pokračujúci prečin krádeže podľa § 212 ods. 1, ods. 2 písm. f/, ods. 3 písm. b/  Tr. zákona. 

Vzhľadom k tomu, že poverený príslušník žiadnymi dôkazmi neusvedčil obv. ml. XXXXX zo spáchania vyššie uvedených prečinov a je nepochybné, že skutky nespáchal obvinený, preto bolo potrebné trestné stíhanie obvineného ml. XXXXX podľa  § 215 ods. 1 písm. c/  Tr. poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Bók
prokurátor